Psalam (Šarić) 101.
Psalam Davidov.

1Milost i pravdu pjevat ću, slavit ću tebe, Gospode, 

2Razmišljat ću o putu pobožnom; kad ćeš ti doći k meni? Hodit ću čista srca u kući svojoj. 

3Oči svoje neću nikada upravljati na zle stvari; jer mrzim na djela bezbožna; neću za njima pristajati. 

4Neka je daleko od mene srce lažno; neću da što znam o zlu. 

5Tko tajno opada bližnjega svojega, toga ću ušutkati; tko gleda okom oholim i srce ima naduto, toga ne mogu podnositi. 

6Oči su moje upravljene na čestite u zemlji, da bi boravili kod mene; tko hodi putem pravim, taj neka samo bude sluga moj! 

7Nikada ne smije prebivati u kući mojoj koji radi lukavo; i tko govori laž, taj neće stajati pred očima mojim. 

8Svako jutro ušutkam sve bezbožnike u zemlji, da tako protjeram iz grada Gospodnjega sve zlikovce. 

Psalmi (Šarić)